Η πιστωτική κάρτα αποτελεί μία μορφή χρηματικής διευκόλυνσης. Αγοράζεις κάτι σήμερα και η κάρτα σου χρεώνεται με το ποσό της αγοράς. Αν στο τέλος του μήνα δεν εξοφλήσεις πλήρως το ποσό, τότε το ανεξόφλητο ποσό τοκίζεται. Καλώς ή κακώς με το πέρασμα του χρόνου η πιστωτική κάρτα άρχισε να λειτουργεί τελείως διαφορετικά από τον αρχικό της σκοπό. Και αυτό γιατί πολλοί καταναλωτές έπαιρναν πιστωτικές με μεγάλα όρια και τις «γέμιζαν» χωρίς να σκέφτονται ότι μαζεύεται ένα μεγάλο ποσό που θα δυσκολεύονταν πολύ να εξοφλήσουν. Μία από τις πιο χρήσιμες λειτουργίες της πιστωτικής κάρτας είναι η δυνατότητα να αγοράσεις κάτι με δόσεις, αρκεί να έχεις το απαιτούμενο όριο αγορών. Πολλές πιστωτικές κάρτες προσφέρουν δελεαστικά Προγράμματα Επιβράβευσης μέσω των οποίων εξασφαλίζεις εκπτώσεις σε συνεργαζόμενα καταστήματα και επιχειρήσεις ή δώρα μέσα από τη συλλογή πόντων. Τα προγράμματα επιβράβευσης βασίζονται στη λογική του «όσο χρησιμοποιείς την κάρτα τόσο κερδίζεις». Αν θες λοιπόν να μάθεις πως λειτουργεί η πιστωτική κάρτα και για να μη βρεθείς προ δυσάρεστων εκπλήξεων, θα πρέπει να έχεις κατά νου ότι δεν πρέπει να αφήνεις το υπόλοιπο της κάρτας να μεγαλώνει. Όποτε έχεις τη δυνατότητα καλό θα είναι να την εξοφλείς, γλιτώνοντας τόκους και περιορίζοντας ταυτόχρονα την πιθανότητα να αποκτήσεις ένα δυσβάσταχτο χρέος. Η πιστωτική κάρτα μπορεί λοιπόν να λειτουργεί σωστά και να είναι πολύ χρήσιμη εάν μάθεις να την χρησιμοποιείς με τον κατάλληλο τρόπο!